228. ΑΠΟΦΑΣΗ ΥΠΟΥΡΓΟΥ ΕΡΓΑΣΙΑΣ ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ Αριθ. Φ.144/1432 της 22 Νοεμ./1 Δεκ. 1999 (ΦΕΚ Β΄ 2102) Αναπροσαρμογή των συντάξεων ειδικών κατηγοριών υπαλλήλων σύμφωνα με το Νόμ. 2703/1999. Έχοντας υπόψη: 1.Τις διατάξεις του άρθρ. 1 του Νόμ. 2703/1999 (ΦΕΚ 72/99). 2.Τις διατάξεις του Νόμ. 2530/1997 (ΦΕΚ 89/97). 3.Τις διατάξεις των άρθρων 23 παρ. 1 στοιχ. στ΄ και 24 παρ. 1 και παρ. 2 στοιχ. γ΄ , 26 παρ. 1 και 27 παρ. 1 στοιχ. δ΄ του Νόμ. 1558/85 (97,Α). 4.Την αριθμ. οικ. 1749/9-11-1998 κοινή απόφαση του Πρωθυπουργού και του Υπουργού Εργασίας και Κοινωνικών Ασφαλίσεων «Ανάθεση αρμοδιοτήτων στον Υφυπουργό Εργασίας και Κοινωνικών Ασφαλίσεων Φ. Ιωαννίδη». (Β΄ 1171) 5.Το άρθρο 27 του Νόμ. 2081/1992 (Α, 154) όπως αντικαταστάθηκε με τις διατάξεις του άρθρου 1 του Νόμ. 2469/97 (Α, 38). 6.Την αρ. πρωτ. 120/26-10-1999 οικονομική έκθεση της Δ/νσης Αναλογιστικών Μελετών της Γ.Γ.Κ.Α. 7.Το γεγονός ότι, από τις διατάξεις της απόφασης προκαλείται δαπάνη σε βάρος του προϋπολογισμού του Ταμείου Επικουρικής Ασφάλισης Δημοσίων Υπαλλήλων (Τ.ΕΑ.Δ.Υ.) ύψους 305 εκατ. δρχ. περίπου κατά το πρώτο πλήρες έτος εφαρμογής της και για την οποία έχει εγγραφεί πίστωση στον ΚΑΕ 0621, για τα επόμενα δε πέντε έτη η δαπάνη αυτή θα καλύπτεται από τα έσοδα του Ταμείου και θα βαρύνει ανάλογα τον παραπάνω κωδικό. 8.Την απόφαση του Δ.Σ. του Ταμείου Επικουρικής Ασφάλισης Δημοσίων Υπαλλήλων (Τ.Ε.Α.Δ.Υ.) που ελήφθη στην αριθμ. 26/6-10-1999 συνεδρίαση του, αποφασίζουμε: 1.Την αναπροσαρμογή των συντάξεων σύμφωνα με τις διατάξεις του Νόμ. 2703/1999 των συνταξιούχων μελών ΔΕΠ, ΑΕΙ, ΕΠ των ΤΕΙ των συνταξιοδοτηθέντων μέχρι 31-8-1997 καθώς και των γιατρών του Ε.Σ.Υ. των συνταξιοδοτηθέντων μέχρι 3112-1997. Οι διαφορές των συντάξεων που προκύπτουν από τον επανυπολογισμό των συντάξιμων αποδοχών, καταβάλλονται από 1η Ιανουαρίου 1999. 2.Την αναπροσαρμογή των συντάξεων σύμφωνα με τις  διατάξεις του Νόμ. 2703/1999 των συνταξιούχων υπαλλήλων του διπλωματικού κλάδου των συνταξιοδοτηθέντων μέχρι 31-12-1997. Οι διαφορές των συντάξεων που προκύπτουν από τον επανυπολογισμό των συντάξιμων αποδοχών, καταβάλλονται από 1η Ιουλίου 1999. 3.Τυχόν επιπλέον διαφορά που προκύπτει από τον επανυπολογισμό διατηρείται ως προσωπική και συμψηφίζεται με μεταγενέστερες αυξήσεις. 4.Το ποσό της σύνταξης που προκύπτει από τον παραπάνω υπολογισμό δεν μπορεί να υπερβαίνει το ποσό της σύνταξης όπως αυτό καθορίζεται βάσει των αποδοχών της περίπτωσης α΄ της παρ. 1 του άρθρ. 19 του Νόμ. 2676/1999. 